បក្សកុម្មុយនីស្តលាវ ចាត់សមាជលើកទី៩ យ៉ាងសង៉ាផាផើយ ថ្ងៃព្រហស្បតិ៍ 17 ខែមីនា 2011Posted by សុភ័ក្ត្រ in ພາສາລາວ.
trackback
*( ຂປລ ): ກອງປະຊຸມໃຫຍ່ຜູ້ແທນທົ່ວປະເທດຄັ້ງທີ IX ຂອງພັກ ປະຊາຊົນປະຕິວັດລາວ ໄດ້ໄຂຂຶ້ນຢ່າງເປັນທາງການ ແລະ ສະຫງ່າຜ່າເຜີຍ ເມື່ອຕອນເຊົ້າ ວັນທີ 17 ມີນາ 2011 ທີ່ນະຄອນຫລວງວຽງຈັນ ໂດຍມີຜູ້ແທນສົມບູນເຂົ້າຮ່ວມ 576 ສະຫາຍ ທີ່ເປັນຕົວແທນໃຫ້ແກ່ບັນດາສະມາຊິກພັກທັງໝົດໃນຂອບເຂດ ທົ່ວປະເທດຈຳນວນ 191.700 ກວ່າສະຫາຍ ແລະ ແຂກຖືກເຊີນເຂົ້າຮ່ວມ. ເປັນກຽດຂົ້າຮ່ວມເທິງເວທີຂອງຄະນະປະທານປະກອບມີສະຫາຍ ຈູມມາລີ ໄຊຍະສອນ, ເລຂາທິການໃຫຍ່ຄະນະບໍລິຫານງານສູນກາງພັກປະຊາຊົນປະຕິວັດລາວ, ປະທານປະເທດແຫ່ງ ສປປ ລາວ ພ້ອມດ້ວຍບັນດາສະຫາຍກຳມະ ການກົມການເມືອງສູນກາງພັກ, ບັນດາຜູ້ຕາງໜ້າອົງການຈັດຕັ້ງມະຫາຊົນຂັ້ນສູນກາງ ແລະ ຕົວແທນວິລະຊົນແຫ່ງຊາດ.
ກອງປະຊຸມໃຫຍ່ຜູ້ແທນທົ່ວປະເທດຄັ້ງທີ IX ຂອງພັກປະຊາຊົນ ປະຕິວັດລາວໄຂຂຶ້ນຢ່າງສະຫງ່າຜ່າເຜີຍ
ກອງປະຊຸມໄດ້ຈັດຂຶ້ນ ພາຍໃຕ້ຄຳຂວັນ ”ເພີ່ມທະວີຄວາມສາມັກຄີເປັນປຶກແຜ່ນ ທົ່ວປວງຊົນລາວ ແລະ ຄວາມເປັນເອກະພາບພາຍໃນພັກ, ເຊີດຊູບົດບາດ ແລະ ຄວາມສາມາດນຳພາຂອງພັກ, ສ້າງບາດກ້າວບຸກທະລຸໃນການຈັດຕັ້ງປະຕິບັດແນວທາງປ່ຽນແປງໃໝ່, ສ້າງພື້ນຖານອັນໜັກແໜ້ນໃຫ້ການນຳເອົາ ປະເທດເຮົາຫລຸດພົ້ນອອກຈາກຄວາມດ້ອຍພັດທະນາໃນປີ 2020 ແລະ ສືບຕໍ່ກ້າວຂຶ້ນສູ່ຈຸດໝາຍສັງຄົມນິຍົມ”. ໃນບົດສູນທອນພົດກ່າວໄຂກອງປະຊຸມ ໃຫຍ່ຄັ້ງທີ IX ຂອງພັກ ປະຊາຊົນປະຕິວັດລາວ ທີ່ສະເໜີໂດຍ ສະຫາຍ ທອງສິງ ທຳມະວົງ ກຳມະການກົມການເມືອງສູນກາງພັກ, ນາຍົກລັດຖະມົນຕີແຫ່ງ ສປປ ລາວ ຊ່ິງມີເນື້ອໃນບາງຕອນສຳຄັນວ່າ: ກອງປະຊຸມຂອງພັກແຕ່ລະຄັ້ງລ້ວນແຕ່ເປັນເຫດການສຳຄັນໃນຊີວິດການເມືອງ-ສັງຄົມ ຂອງປະເທດເຮົາ ເພາະວ່າ ກອງປະຊຸມໃຫຍ່ແມ່ນອົງການນຳສູງສຸດຂອງພັກທີ່ຕົກລົງຮັບຮອງເອົາແນວທາງນະໂຍບາຍ ແລະ ທິດທາງວຽກງານໃຫຍ່ສຳລັບການນຳພາປະເທດຊາດກ້າວ ຂຶ້ນສູ່ຄວາມມັ່ງຄັ່ງເຂັ້ມແຂງ, ນຳເອົາຄວາມຮັ່ງມີຜາສຸກມາສູ່ປະຊາຊົນເຮົາ. ສຳລັບກອງປະຊຸມໃຫຍ່ຄັ້ງນີ້ແມ່ນມີໜ້າທີ່ຄົ້ນຄວ້າ ແລະ ຮັບຮອງເອົາລາຍງານການ ເມືອງຂອງຄະນະບໍລິຫານງານສູນກາງພັກ, ການພັດທະນາເສດຖະກິດ-ສັງຄົມແຫ່ງຊາດຄັ້ງທີ VII ສຳລັບໄລຍະ 2011-2015 ແລະ ກົດລະບຽບຂອງພັກ ສະບັບປັບປຸງ. ພ້ອມກັນນັ້ນ ກໍຈະໄດ້ເລືອກຕັ້ງເອົາບຸກຄະລາກອນຄະນະນນຳຂອງພັກເພື່ອສືບຕໍ່ນຳພາ ພາລະກິດປະຕິວັດໃຫ້ກ້າວຂຶ້ນຢ່າງຕໍ່ເນື່ອງ ໜັກແໜ້ນສູ່ ຈຸດໝາຍທີ່ວາງໄວ້. ທັງໝົດນັ້ນ ແມ່ນໜ້າທີ່ສຳຄັນທີ່ກອງປະຊຸມໃຫຍ່ຂອງພວກເຮົາຄັ້ງນີ້ ຕ້ອງປະຕິບັດດ້ວຍຄວາມຮັບຜິດຊອບສູງ ແລະ ມີຜົນສຳເລັດອັນ ຈົບງາມ ເພື່ອການເຕີບໃຫຍ່ເຂັ້ມແຂງຂອງພັກ ແລະ ການຂະຫຍາຍຕົວຂອງປະເທດຊາດ. ສະນັ້ນ ຈິ່ງຮຽກຮ້ອງຜູ້ແທນທຸກສະຫາຍ ຈົ່ງເຊີດຊູຄວາມເປັນ ເຈົ້າການ ແລະ ຄວາມຮັບຜິດຊອບໃນລະດັບສູງ, ສຸມສະຕິປັນຍາ ແລະ ປະສົບການເຂົ້າໃນການຄົ້ນຄວ້າຕົກລົງບັນຫາສຳຄັນໃຫ້ເລິກເຊິ່ງຖືກຕ້ອງ, ປະ ກອບສ່ວນເຮັດໃຫ້ກອງປະຊຸມຄັ້ງນີ້ດຳເນີນໄປດ້ວຍຄວາມສາມັກຄີ ເປັນເອກະພາບອັນໜັກແໜ້ນ ແລະ ມີຜົນສຳເລັດຢ່າງຈົບງາມ.
ພາຍຫລັງທີ່ສະຫາຍ ບຸນທອງ ຈິດມະນີ, ຄະນະເລຂາທິການສູນກາງພັກ ໄດ້ຂຶ້ນລາຍງານຄຸນລັກສະນະຜູ້ແທນກອງປະຊຸມໃຫຍ່ຄັ້ງທີ IX ຂອງພັກແລ້ວສະ ຫາຍເລຂາທິການໃຫຍ່ໄດ້ຂຶ້ນຜ່ານຮ່າງລາຍງານການເມືອງ ຊຶ່ງປະກອບມີສອງພາກໃຫຍ່ຄື: ພາກທີໜຶ່ງໄດ້ສະຫລຸບຕີລາຄາຜົນງານແຫ່ງການຈັດຕັ້ງປະຕິບັດ ມະຕິກອງປະຊຸມຄັ້ງທີ VIII ຂອງພັກ ໃນ 5 ປີຜ່ານມາ (2006-2010) ໂດຍໄດ້ຍົກໃຫ້ເຫັນວ່າ ພວກເຮົາສາມາດປົກປັກຮັກສາຄວາມເປັນເອກະລາດ, ອະທິປະໄຕ ແລະ ຜືນແຜ່ນດິນອັນຄົບຖ້ວນ ຂອງປະເທດຊາດໄວ້ໄດ້ຢ່າງໝັ້ນຄົງ, ລະບອບການເມືອງມີສະຖຽນລະພາບອັນໜັກແໜ້ນ, ສັງຄົມມີຄວາມສະຫງົບປອດໄພ ແລະ ມີຄວາມເປັນລະບຽບຮຽບຮ້ອຍໂດຍທົ່ວໄປ; ພວກເຮົາມີຜົນສຳເລັດໃໝ່ຫລາຍປະການ ໃນການພັດທະນາເສດຖະກິດ-ສັງຄົມ. ອັນພົ້ນເດັ່ນແມ່ນຈັງຫວະ ການເຕີບໂຕເສດຖະກິດແຫ່ງຊາດ ໄດ້ເພີ່ມຂຶ້ນຢ່າງຕໍ່ເນື່ອງ ໂດຍສະເລ່ຍ 5 ປີ ແມ່ນ 7,9% ຕໍ່ປີ, ລວມຍອດຜະລິດຕະພັນພາຍໃນສົກປີ 2009-2010 ສະເລ່ຍຕໍ່ພົນລະເມືອງບັນລຸ 8,7 ລ້ານກີບຕໍ່ຄົນ ຫລື 1.069 ໂດລາສະຫະລັດ; ລະບົບການເມືອງຂອງປະເທດມີສະຖຽນລະພາບຢ່າງໜັກແໜ້ນ. ອັນນີ້ເປັນ ເງື່ອນໄຂຕັດສິນຕໍ່ການສ້າງສາພັດທະນາ ແລະ ການເຊື່ອມໂຍງກັບສາກົນ; ພວກເຮົາໄດ້ຮັບຜົນສຳເລັດທີ່ສຳຄັນຫລາຍປະການໃນການຈັດຕັ້ງປະຕິບັດ ແນວທາງນະໂຍບາຍການຕ່າງປະເທດ ໂດຍສະເພາະແມ່ນກັບບັນດາປະເທດ ເພື່ອນມິດຍຸດທະສາດ, ການຮ່ວມມືກັບບັນດາປະເທດໃນຄອບຄົວອາຊຽນ ມີຄວາມສະໜິດແໜ້ນບົນພື້ນຖານການຢຶດໝັ້ນຫລັກການພື້ນຖານ ແລະ ການເຄື່ອນໄຫວໄປຕາມທິດທາງດຽວກັນ ເພື່ອກ້າວໄປສູ່ການເປັນປະຊາຄົມອາຊຽນ; ໃນ 5 ປີ ຜ່ານມາພັກເຮົາໄດ້ສືບຕໍ່ເປັນເຈົ້າການປັບປຸງກໍ່ສ້າງຕົນເອງ ໃຫ້ເຂັ້ມແຂງ, ເປັນກຳລັງການເມືອງອັນໜຶ່ງອັນດຽວນຳພາທົ່ວສັງຄົມປະຕິບັດສອງໜ້າ ທີ່ຍຸດທະສາດຕາມແນວທາງປ່ຽນແປງໃໝ່ ຊຶ່ງພັກເຮົາຖືເອົາເປັນພາລະກຳ ແລະ ເປັນຄວາມຮັບຜິດຊອບການເມືອງອັນສູງສົ່ງຂອງຕົນ.
ພາກທີສອງໄດ້ຍົກໃຫ້ເຫັນເຖິງ ບັນດາທິດທາງ ແລະ ໜ້າທີ່ຈຸດສຸມໃນ 5 ປີຕໍ່ໜ້າ 2011-2015 ເປັນຕົ້ນ ແມ່ນຄາດຄະເນສະພາບແວດລ້ອມສາກົນ ແລະ ສະພາວະຄວາມເປັນຈິງຂອງປະເທດເຮົາ. ເພື່ອເຮັດຫລ້ອນພາລະກຳປະຫວັດສາດດັ່ງກ່າວນັ້ນ ກ່ອນອື່ນໝົດພວກເຮົາຕ້ອງຕິດຕາມຢ່າງໃກ້ຊິດ ແລະ ຄາດຄະເນ ທ່າອ່ຽງລວມ ແຫ່ງການຜັນແປຂອງສະພາບແວດລ້ອມສາກົນ ແລະ ພາກພື້ນ ໃນຊຸມປີຕໍ່ໜ້າໃຫ້ຈະແຈ້ງ; ສຳລັບຄາດໝາຍໃຫຍ່ໃນໄລຍະ 2011-2015 ໂດຍອີງໃສ່ທ່າອ່ຽງແຫ່ງການຜັນແປສະພາບແວດລ້ອມ ແລະ ສະພາວະຄວາມເປັນຈິງຂອງປະເທດເຮົາ ດັ່ງນັ້ນພວກເຮົາຕ້ອງເຊີດຊູຄວາມຮັບຜິດຊອບ ແລະ ຄວາມສາມາດນຳພາໃຫ້ສູງຂຶ້ນຕື່ມ ເພື່ອເຮັດໃຫ້ປະເທດຊາດຫລຸດພົ້ນຈາກສະຖານະພາບດ້ອຍພັດທະນາໃນປີ 2020 ແລະ ບັນລຸຄາດໝາຍໃຫຍ່ຈຳນວນໜຶ່ງໃນປີ 2015. ເພື່ອເຮັດໃຫ້ບັນດາຄາດໝາຍທີ່ວາງອອກບັນລຸຜົນສຳເລັດນັ້ນ ພັກເຮົາໄດ້ກຳນົດໜ້າທີ່ລວມດັ່ງນີ້: ເພີ່ມທະວີການນຳພາ, ຊີ້ນຳຢ່າງເອົາຈິງເອົາຈັງໃນການຈັດຕັ້ງປະຕິບັດແນວທາງນະໂຍບາຍຂອງພັກ ແລະ ລັດ, ສ້າງໃຫ້ໄດ້ການຫັນປ່ຽນໃນການພັດທະນາ ໂດຍຮັບປະກັນການຈະເລີນເຕີບໂຕ ມີຈັງຫວະອັນເໝາະສົມ ໝັ້ນທ່ຽງ ແລະ ມີລັກສະນະຍືນຍົງ, ຍຶດໝັ້ນການນຳພາປ່ຽນແປງໃໝ່ຮອບດ້ານຢ່າງໜັກແໜ້ນ ແລະ ຖືກຕ້ອງຕາມ 6 ຫລັກການທີ່ວາງໄວ້, ທັງມີຄວາມເດັດດ່ຽວປະດິດສ້າງໃນການຂຸດຄົ້ນກຳລັງແຮງສັງລວມ ແລະ ນຳໃຊ້ກາລະໂອກາດ ເພື່ອສ້າງບາດກ້າວບຸກທະລຸໃຫ້ໄດ້, ຊຶ່ງກ່ອນອື່ນໝົດ ຕ້ອງບຸກທະລຸໃຫ້ໄດ້ ທາງດ້ານຈິນຕະນາການ ດ້ວຍການແກ້ໄຂທັດສະນະແນວຄຄິດແບບຄຳພີ, ຂີ້ຄ້ານມັກງ່າຍ, ຊ້າຍຈັດຂວາໂພດ, ຕ້ອງບຸກທະລຸຢ່າງແຂງ ແຮງດ້ານການພັດທະນາຊັບພະຍາກອນມະນຸດ, ແກ້ໄຂລະບອບ ລະບຽບການບໍລິຫານ, ຄຸ້ມຄອງທີ່ຍັງກົດໜ່ວງອັດຕັນການຜະລິດທຸລະກິດ ແລະ ການບໍລິ ການໃຫ້ຕົກໄປຢ່າງຂາດຕົວ, ແກ້ໄຂຄວາມທຸກຍາກຂອງປະຊາຊົນ, ສ້າງພື້ນຖານໂຄງລ່າງດ້ານເສດຖະກິດ-ສັງຄົມຢ່າງມີຈຸດສຸມ ເພື່ອເປັນກຳລັງແຮງຊຸກດັນ ໃຫ້ພັດ ທະນາໃນຂົງເຂດອື່ນໆຢ່າງແຂງແຮງ.
ຕໍ່ມາ ສະຫາຍ ສົມສະຫວາດ ເລັ່ງສະຫວັດ, ກຳມະການກົມການເມືອງສູນກາງພັກ, ຮອງນາຍົກລັດຖະມົນຕີ, ຜູ້ປະຈຳການລັດຖະບານໄດ້ສະເໜີຮ່າງແຜນພັດທະນາເສດຖະກິດສັງຄົມ 5 ປີ ຄັ້ງທີ VII (2011-2015) ໂດຍສະຫາຍ ໄດ້ຍົກໃຫ້ເຫັນຄາດໝາຍໃຫຍ່ຈຳນວນໜຶ່ງເປັນຕົ້ນ: ເສດຖະກິດແຫ່ງຊາດຕ້ອງຂະຫຍາຍຕົວຢ່າງຕໍ່ເນື່ອງ ແລະ ໝັ້ນທ່ຽງ, ລວມຍອດຜະລິດຕະພັນພາຍໃນໃຫ້ເພີ່ມຂຶ້ນ 8% ໃນແຕ່ລະປີ ແລະ ເມື່ອຮອດປີ 2015 ມູນຄ່າສະເລ່ຍຕໍ່ຫົວຄົນຕ້ອງບັນລຸໃຫ້ໄດ້ 1.700 ໂດລາສະຫະລັດ; ການພັດທະນາຕ້ອງຫັນປ່ຽນໄປຕາມທິດທີ່ຍືນຍົງ ໂດຍໃຫ້ການພັດທະນາທາງດ້ານສັງຄົມ, ວັດທະນະທຳ. ດຳເນີນໄປສົມຄູ່ກັບການພັດທະນາເສດຖະກິດ ແລະ ການຮັກສາສິ່ງແວດລ້ອມ, ມີປັດໄຈພື້ນຖານສຳລັບການຫັນເປັນອຸດສາຫະກຳ ແລະ ຫັນເປັນທັນສະໄໝ.
ຫລັງຈາກນັ້ນສະຫາຍ ບຸນທອງ ຈິດມະນີ ຄະນະເລຂາທິການສູນກາງພັກ ໄດ້ລາຍງານກ່ຽວກັບ ການປັບປຸງດັດແປງກົດລະບຽບພັກ ປະຊາຊົນປະຕິວັດລາວ ໂດຍໄດ້ຍົກໃຫ້ເຫັນຄວາມຈຳເປັນ, ທິດນຳ ແລະ ການດຳເນີນປັບປຸງດັດແປງກົດລະບຽບພັກ, ໂດຍຮັບຮູ້ວ່າ: ກົດລະບຽບພັກແມ່ນ ທຳມະນູນ ແລະ ແມ່ນແນວທາງການຈັດຕັ້ງອັນພື້ນຖານຂອງພັກ ເພື່ອຊີ້ນຳວຽກງານກໍ່ສ້າງພັກ ໃນທົ່ວພັກໃຫ້ມີຄວາມເປັນເອກະພາບ ທັງສອດຄ່ອງກັບຈຸດພິເສດ ແລະ ລັກສະນະຂອງການປະຕິວັດຢູ່ປະເທດເຮົາ ໃນແຕ່ໄລຍະ, ທັງເປັນການສະແດງເຖິງການໝູນໃຊ້ບັນດາຫລັກມູນທິດສະດີມາກ-ເລນິນ ກ່ຽວກັບການກໍ່ສ້າງພັກປະຕິວັດຂອງຊົນຊັ້ນກຳມະກອນ ເຂົ້າໃນເງື່ອນໄຂຕົວຈິງຂອງປະເທດເຮົາຢ່າງຖືກຕ້ອງ ແລະ ປະດິດສ້າງ. ພ້ອມນີ້ຍັງໄດ້ຍົກໃຫ້ເຫັນຈຸດຢືນ ແລະ ທິດທາງໃນການປັບປຸງດັດແປງກົດລະບຽບພັກ ແລະ ບັນດາເນື້ອໃນ ທີ່ໄດ້ປັບປຸງດັດແປງໃໝ່ໃນກົດລະບຽບຂອງພັກ ຄື: ກົດລະບຽບຂອງພັກສະໄໝ IX ປະກອບດ້ວຍ 12 ໝວດ 51 ມາດຕາ ທຽບໃສ່ສະໄໝ VIII ເຫັນວ່າ ຈຳນວນຂອງມາດຕາເພີ່ມຂຶ້ນ 2 ມາດຕາ ແຕ່ຕົວຈິງແມ່ນເພີ່ມຂຶ້ນ 4 ມາດຕາ ຄື: ແຍກມາດຕາ 23 ເກົ່າ ອອກເປັນ 2 ມາດຕາ ຄື ມາດຕາ 13 ແລະ 14; ແຍກມາດຕາ 16 ເກົ່າ ອອກເປັນມາດຕາ 24 ແລະ 25; ແຍກມາດຕາ 28 ເກົ່າອອກເປັນມາດຕາ 28 ແລະ 29 ; ແຍກມາດຕາ 36 ອອກເປັນມາດ 37 ແລະ 38. ສະນັ້ນ ໄດ້ມີມາດຕາໃໝ່ 4 ມາດຕາ ຄື: ມາດຕາ 14, 25, 29 ແລະ ມາດຕາ 38. ແຕ່ຍ້ອນມີການໂຮມ 3 ມາດຕາຄື 2, 3, 4 ເກົ່າເຂົ້າເປັນມາດຕາດຽວ ຄື ມາດຕາ 2 ໃໝ່ ຈຶ່ງເຮັດໃຫ້ຈຳນວນມາດຕາຂອງກົດລະບຽບ ສະບັບປັບປຸງໃໝ່ເພີ່ມຂຶ້ນພຽງ 2 ມາດຕາ. ພ້ອມນີ້ ໄດ້ຂຽນເພີ່ມໃໝ່ ຫົວຂໍ້ພາກເປີດຫົວເລື່ອງ, ຍ້າຍພາກມູນເຊື້ອ ຂອງພັກ ຢູ່ວັກ 4, ປັບປຸງ ເນື້ອໃນວັດຖຸປະສົງຂອງພັກຄືນໃໝ່, ປັບປຸງເນື້ອໃນ ວັກ 4 ການຈັດຕັ້ງພິທີເລື່ອນສະມາຊິກສຳຮອງເປັນສະມາຊິກພັກສົມບູນ ແລະ ໄດ້ປັບປຸງເນື້ອໃນບາງໝວດ, ມາດຕາ ທີ່ເຫັນວ່າມີຄວາມຈຳເປັນ ເພື່ອໃຫ້ສອດຄ່ອງກັບສະພາບຄວາມເປັນຈິງ.
ສຳລັບພາກບ່າຍ ກອງປະຊຸມດຳເນີນໄປດ້ວຍການເປັນປະທານຂອງ ສະຫາຍ ທອງສິງ ທຳມະວົງ ກຳມະການກົມການເມືອງສູນກາງພັກ, ນາຍົກລັດຖະມົນຕີແຫ່ງ ສປປ ລາວ; ໃນວາລະກອງປະຊຸມ ໄດ້ມີການປະກອບຄຳເຫັນຂອງຜູ້ຕາງໜ້າຄະນະພັກຈາກກະຊວງ ແລະ ບັນດາແຂວງ.
___________________________________________________
អានផងដែរ៖
១. ឡាវកុម្មុយនិស្តកំពុងប្រជែងគ្នាយកតួនាទីវៀតណាមឬចិន
២. 9th Party Congress of the Lao People’s Revolutionary Party opens
៣. បក្សកុម្មុយនីស្តលាវបើកកិច្ចប្រជុំធំលើកទី X រើសមេដឹកនាំថ្មីកំណត់ទិសដៅប្រទេស
មតិ»
- 2. បក្សកុម្មុយនីស្តលាវបើកកិច្ចប្រជុំធំលើកទី X រើសមេដឹកនាំថ្មីកំណត់ទិសដៅប - ថ្ងៃអាទិត្យ 24 ខែមករា 2016
-
[…] _________________________________ អានផងដែរ៖ ១. បក្សកុម្មុយនីស្តវៀតណាមបើកកិច្ចប្រជុំធំលើកទី XII ចាប់ផ្ដើមផ្លាប់ប្ដូរនយោបាយ ២. បក្សកុម្មុយនីស្តលាវផ្លាស់ប្ដូរក្បាលម៉ាស៊ីនដឹកនាំ ៣. បក្សកុម្មុយនីស្តលាវ ចាត់សមាជលើ… […]